Document ID: 32006D0463

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Ιουνίου 2006
για την τροποποίηση του παραρτήματος II της απόφασης 79/542/ΕΟΚ του Συμβουλίου όσον αφορά τις εισαγωγές νωπού κρέατος από τη Μποτσουάνα
[κοινοποιηθείσα υπό τον αριθμό Ε(2006) 2880]
(Κείμενο που παρουσιάζει ενδιαφέρον για τον ΕΟΧ)
(2006/463/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως το άρθρο 8 παράγραφοι 1 και 4,
Εκτιμώντας τα ακόλουθα:
(1)
Στο μέρος 1 του παραρτήματος II της απόφασης 79/542/ΕΟΚ του Συμβουλίου της 21ης Δεκεμβρίου 1976 για την κατάρτιση καταλόγου τρίτων χωρών ή περιοχών τρίτων χωρών καθώς και για τον καθορισμό όρων όσον αφορά την υγεία των ζώων και τη δημόσια υγεία [και τη χορήγηση κτηνιατρικών πιστοποιητικών], για την εισαγωγή στην Κοινότητα ορισμένων ζώντων ζώων και του νωπού κρέατος αυτών (2), περιλαμβάνεται κατάλογος τρίτων χωρών και περιοχών τρίτων χωρών από τις οποίες τα κράτη μέλη επιτρέπεται να εισάγουν νωπό κρέας ζώων όπως ορίζεται στην εν λόγω απόφαση.
(2)
Βάσει της ανωτέρω απόφασης, επιτρέπονται οι εισαγωγές στην Κοινότητα από τμήματα του εδάφους της Μποτσουάνα σιτεμένου κρέατος χωρίς οστά που προέρχεται από οικόσιτα βοοειδή, αιγοπρόβατα και άγρια ή εκτρεφόμενα μη οικόσιτα ζώα εκτός συιδών και μονόπλων.
(3)
Ωστόσο, οι κτηνιατρικές αρχές της Μποτσουάνα ανέφεραν στην Επιτροπή την εμφάνιση εστίας αφθώδους πυρετού στη Μποτσουάνα, εντός των ορίων της περιοχής BW-1. Οι κτηνιατρικές αρχές παρατήρησαν τα πρώτα κλινικά σημεία της εν λόγω ασθένειας στις 20 Απριλίου 2006 και έλαβαν αμέσως τα κατάλληλα μέτρα ελέγχου στην πληγείσα ζώνη, στα οποία περιλαμβάνεται η αναστολή της μεταφοράς των ευπαθών ζώων και των προϊόντων τους εντός και εκτός της ζώνης, καθώς και το κλείσιμο δύο εξαγωγικών εγκαταστάσεων που είχαν άδεια για εισαγωγές στην Κοινότητα.
(4)
Προκειμένου να ληφθούν υπόψη αυτά τα μέτρα που έλαβε η Μποτσουάνα, πρέπει να τροποποιηθεί ο κατάλογος των εγκεκριμένων τρίτων χωρών και περιοχών τους, ο οποίος παρατίθεται στο μέρος 1 του παραρτήματος II της απόφασης 79/542/ΕΟΚ. Συνεπώς, πρέπει να χαρακτηρίζονται επιτρεπόμενες οι εισαγωγές από τη Μποτσουάνα στην Κοινότητα παρτίδων σιτεμένου κρέατος χωρίς οστά από οικόσιτα ζώα ή εκτρεφόμενα θηράματα που σφάχτηκαν ή από άγρια θηράματα που θηρεύτηκαν πριν από τις 20 Απριλίου 2006 και προέρχονται από την περιοχή BW-1. Ωστόσο, πρέπει να χαρακτηρίζονται μη επιτρεπόμενες όλες οι παρτίδες τέτοιου κρέατος από τέτοια ζώα που σφάχτηκαν ή θηρεύτηκαν κατά ή μετά την εν λόγω ημερομηνία και προέρχονται από την ίδια περιοχή.
(5)
Ως εκ τούτου, το μέρος 1 του παραρτήματος II της απόφασης 79/542/ΕΟΚ πρέπει να τροποποιηθεί αναλόγως.
(6)
Η παρούσα απόφαση πρόκειται να επανεξεταστεί με γνώμονα τις πληροφορίες που διαβιβάζει η Μποτσουάνα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το μέρος 1 του παραρτήματος II της απόφασης 79/542/ΕΟΚ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 27 Ιουνίου 2006.

Labels: 17
5
0
3
18